Twee sterf in skietery op polisie(Argieffoto: SA Polisie) Twee mans in ŉ voertuig wat kort tevore by die Durbanse lughawe gesteel is, is doodgeskiet toe hulle en nog ŉ vermeende makker op die polisie losgebrand het. Kol. Thembeka Mbele, polisiewoordvoerder, het gesê beamptes van die Durban-Sentraal-honde-eenheid het inligting opgevolg oor die voertuig wat gesteel is en in daardie stadium op die N2-hoofweg was. Die voertuig was in die rigting van die Bellair-polisiewyk op pad. “Die polisiebeamptes het die betrokke voertuig afgesny, maar is met ŉ koeëlreën begroet. Tydens die skietery is twee verdagtes, vermoedelik in hul 30’s, doodgeskiet,” het Mbele gesê. ŉ Onwettige vuurwapen en ammunisie is by een van die verdagtes wat geskiet is gekry. “Die derde verdagte het weggekom en is steeds op vrye voet. Die gesteelde voertuig is teruggevind.” Mbele het gesê aanklagte van poging tot moord, die besit van ŉ ongelisensieerde vuurwapen, die besit van ammunisie en die besit van ŉ gesteelde voertuig word deur die Bellair-polisie ondersoek. ŉ Geregtelike doodsondersoek word ook gedoen. Lt.genl. Khombinkosi Jula, provinsiale polisiehoof, het gesê hy is verlig dat die polisiebeamptes ongedeerd is ná die skietery.